— Deichman skal være der menneskene er, og vi håper at Camp Deichman vil gi flere oslofolk en hyggelig mulighet til å stifte bekjentskap med folkebiblioteket sitt, sier biblioteksjef i Oslo, Knut Skansen i en pressemelding.

Startskuddet for sommerens Camp Deichman er klokken 16 på Stortorget tirsdag. Da er det kulturbyråd Rina Mariann Hansen som står for den høytidelige åpningen.

Støttes av Bilfritt byliv

Camp Deichman vil være åpent sju dager i uka. Det nyskapende utendørsbiblioteket består av en container, fire biblioteksykler, en iskrembod-sykkel fra Sandwich Brothers, og en sceneplatting.

Her vil oslofolk kunne låne bøker, lese aviser, leke leker, oppleve arrangementer, skaffe seg bibliotekkort, eller bare sitte og slappe av med is og kaffe i sola.

Camp Deichman er støttet med midler fra Bilfritt byliv, og byrådet håper at det nye utendørsbiblioteket skal bli en grønn og trivelig møteplass i Oslo sentrum.

— Tar i mot forslag

— Det er et mål for byrådet å skape mer liv i sentrum. Vi vil gi mer rom for lekeplasser, uteserveringer, kunst og kultur istedenfor biltrafikk og parkeringsplasser. Camp Deichman er bilfritt byliv på sitt beste, med bøker og arrangementer der folk ferdes til daglig, sier kulturbyråd Rina Mariann Hansen i pressemeldingen.

— Sommeren er lang, og vi har ennå ikke spikret hele programmet for Camp Deichman. Vi tar gjerne imot alle ønsker og forslag til arrangementer og aktiviteter som kan høre hjemme på Oslos flunkende nye utendørsbibliotek, sier biblioteksjef Knut Skansen.